Verkragter kry lewenslankDie hooggeregshof in Bloemfontein het Marisela Letlatsa Mochali tot lewenslange tronkstraf gevonnis vir verkragting, huisbraak en roof. Phaladi Shuping, woordvoerder van die Nasionale Vervolgingsgesag (NVG), sê Mochali (32) van Lesotho het onskuldig gepleit op die aanklagte teen hom. Mochali is skuldig bevind op 12 aanklagte van verkragting, agt van huisbraak, twee van roof met verswarende omstandighede en ŉ klag van diefstal. Die misdade is tussen November 2011 en Februarie 2012 in Bloemfontein gepleeg. Mochali is tot lewenslange tronkstraf gevonnis op een van die verkragtingsaanklagte. “Mochali het ook tussen 15 en 20 jaar tronkstraf gekry op elk van die ander verkragtingsaanklagte. Die regter het hom verder tot 20 jaar tronkstraf gevonnis op elke aanklagte van huisbraak, 15 jaar vir elke aanklagte van roof met verswarende omstandighede en vyf jaar vir diefstal.” Shuping sê die vonnisse sal gelyklopend met die lewenslange tronkstraf uitgedien word.